Olisitko valmis yleislakkoon eläkepäätöksen vuoksi?
Ay-liike ryhmittyy painostustoimiin
Torstai 5.3.2009 klo 16.39 (päivitetty klo 21.50)
Olisitko valmis yleislakkoon hallituksen eläkepäätöksen vuoksi?
Palkansaajajärjestöt ovat ryhmittymässä painostustoimiin, jotta hallitus taipuisi yksipuolisessa aikeessaan nostaa eläkeikä 63 vuodesta 65 vuoteen.
SAK:n, STTK:n ja Akavan järjestöpäälliköt kokoontuivat torstaina ja sopivat, että ne järjestävät ensi viikon lauantaina valtakunnallisen luottamusmieskokouksen eläkekiistan takia.
Helsingissä Finlandia-talolla pidettävään tapaamiseen on järjestöjen mukaan tulossa noin tuhat luottamusmiestä. Luottamusmiesten kokouksen lisäksi jo keskiviikkona polkaistiin internetiin adressi eläkeiän nostoa vastaan. Siihen kertyi vuorokaudessa noin 20 000 nimeä.
SAK:n jäsenpalveluosaston johtaja Matti Tukiainen sanoi, että ensi viikon loppupuolella päätetään, mitä nyt sovittujen painostustoimien jälkeen mahdollisesti tehdään.
- Yleislakosta ei ole vielä puhuttu, se on aika äärimmäinen keino. Uskomme, että tämä saadaan muutenkin hoidettua. Toisaalta kentällä on sellainen henki, että valmiutta on koviinkin toimiin. Niihin edetään sitten, jos tilanne niin vaatii.
Akavalaisten alojen neuvottelujärjestö YTN on tarvittaessa valmis yhtymään yleislakkoon. YTN:n mielestä eläkeiän nosto on täysin käsittämätön päätös.
AK:n varapuheenjohtaja Matti Huutola (vas) sanoi viime viikolla Kansan Uutisten haastattelussa, että SAK:n ja muiden palkansaajajärjestöjen on puolustettava "suomalaisen palkansaajan ja suomalaisten ihmisten vähimmäisehtoja" millä keinolla tahansa.
- Yleislakko on hurja ase, eikä sellaista kukaan toivo. Se on kuitenkin keinovalikoimassa, kuten muutkin. Palkansaajien on mielestäni valmistauduttava puolustamaan etujaan, Huutola sanoi haastattelussa.